Ville du anmelde din nabo til kommunen for bedrageri? Et halvt år med en speciel task force i Brønderslev Kommune har givet pote i kampen mod sociale bedragere - og det skyldes primært mange anmeldelser fra borgere.

Siden august måned Brønderslev Kommune haft en specialarbejder ansat i en Task Force, der har haft til opgave at afsløre sociale bedragere i kommunen. På det halve år er der blevet undersøgt 89 sager, hvor kommunen tilsammen er blevet bedraget for knap 1,3 millioner kroner. Sagerne handler blandt andet om folk, der får børnetilskud, førtidspension, sygedagpenge eller andre sociale ydelser, som de ikke har ret til at få. Over halvdelen af bedragerisagerne bygger på anmeldelser fra borgere. Når der kommer en anmeldelse, bliver parterne først tjekket i kommunens systemer. Derefter kan specialmedarbejderen tage ud for at observere på parternes adresser og arbejdspladser. Og indsatsen har givet pote, mener borgmester Lene Hansen (S): - Det er rigtig godt, at vi får nogle penge tilbage i kassen igen, som er blevet udbetalt uretmæssigt. Og så mener jeg også, at det er godt for borgernes retsfølelse, at man ser, at man ikke kan tilkomme mere i sociale ydelser end, hvad man har ret til, siger hun. Borgmesteren understreger, at borgere der kommer i kommunens søgelys skal vide, at deres retssikkerhed er sikret Otte sager er endt som politianmeldelser siden august. Task forcen fortsætter indtil videre indtil august 2012.